ઝીણાના અંગત નોકરનું નામ ભગવાન ધોન્ડે હતું. ઝીણા એના પર બધી વાતે આધાર રાખતા. ૧૯૪૨ના અરસામાં કરાચીના એક હિંદુ પરિવાર સાથેની ઓળખાણને કારણે પોતાના અંગત સેક્રેટરી તરીકે વસંત કૃપાલાનીને નોકરીએ રાખેલો. વસંત કૃપાલાનીએ એક કિસ્સો નોંધ્યો છે, જેમાં કરાચીના એક હિંદુ વેપારીના દીકરાને લશ્કરી ઓફિસરો લાંચ ન આપવાને કારણે પજવતા હતા. ઝીણા એ યુવાનનો બચાવ કરતાં કોર્ટમાં ગયેલા અને કેસ લડેલા. એક સમય એવો હતો જ્યારે એમને દાદાભાઈ નવરોજી અને ફિરોઝશા મહેતાના શિષ્ય ગણવામાં આવતા. શ્રીમતી ઝીણાનું અવસાન થયું ત્યારે એમના અંતિમ સંસ્કાર વખતે હાજર એવા શ્રી એમ.સી.ચાગલાએ ઝીણાસાહેબની આંખમાંથી સરી પડેલાં આંસુ જોયેલાં.